600 ഭേദഗതികള് ഉള്പ്പെടുത്തിയില്ല, ബില് ചര്ച്ച ബഹിഷ്കരിച്ച് പ്രതിപക്ഷം സഭയുടെ ചരിത്രത്തില് ആദ്യമെന്ന് വി.ഡി. സതീശന് തിരുവനന്തപുരം: സര്വകലാശാല നിയമവുമായി ബന്ധപ്പെട്ട രണ്ട് ബില്ലുകളിന്മേല് നല്കിയ 600ലധികം ഭേദഗതികള് പരിഗണിക്കാത്തതില് പ്രതിഷേധിച്ച് നിയമസഭയില് ഇന്നലെ ഇതുമായി ബന്ധപ്പെട്ട ചര്ച്ച പ്രതിപക്ഷം ബഹിഷ്കരിച്ചു. ഭേദഗതികള് പരിഗണിക്കാത്ത സാഹചര്യത്തില് ബില് മറ്റൊരു ദിവസത്തേക്ക് മാറ്റണമെന്ന് പ്രതിപക്ഷ നേതാവ് വി.ഡി. സതീശന് ആവശ്യപ്പെട്ടെങ്കിലും അനുവദിക്കാത്തതിനെ തുടര്ന്നായിരുന്നു ബഹിഷ്കരണം. എന്നാല്, വൈകി നല്കിയത് കൊണ്ടാണ് പരിഗണിക്കാത്തതെന്ന് സ്പീക്കര് എം.ബി രാജേഷ് പറഞ്ഞു. തന്റെ കൂടി അനുമതിയോടെയാണ് നിയമസഭാ സെക്രട്ടേറിയറ്റ് ഭേദഗതികള് ഉള്പ്പെടുത്താതിരുന്നത്. പ്രളയംമൂലം മൂന്നുദിവസം സഭാസമ്മേളനം നടന്നില്ല. സമയക്കുറവ് മൂലം കൂടുതല് ബില്ലുകള് ഒരുമിച്ച് പരിഗണിക്കേണ്ട സാഹചര്യമുണ്ടായി. ജോലി കൂടുതല്കൂടി പരിഗണിച്ചാണ് പ്രതിപക്ഷത്തിന്റെ ഇത്രയധികം ഭേദഗതികള് അവഗണിച്ചതെന്നും സ്പീക്കര് പറഞ്ഞു. പാര്ലമെന്റില് നരേന്ദ്രമോദി മന്ത്രിസഭ ബില്ലുകള് പാസാക്കുന്ന രീതിയില് കേരളത്തിലും ഏകപക്ഷീയമായി ബില് പാസാക്കാന് അനുവദിക്കില്ലെന്ന് വി.ഡി സതീശന് പറഞ്ഞു. നിയമനിര്മ്മാണ പ്രക്രിയയുടെ ഭാഗമായി സാമാജികര് നല്കിയ ഭേദഗതി നോട്ടീസുകള് നിയമസഭാ സെക്രട്ടേറിയറ്റ് മാറ്റിവയ്ക്കുന്നത് കേരള നിയമസഭയുടെ ചരിത്രത്തില് ആദ്യമാണ്. 600ലധികം ഭേദഗതികള് മാറ്റിവച്ച് എന്തു നിയമനിര്മ്മാണമാണ് ഇവിടെ നടത്തുന്നത്. വൈകി നല്കിയ ഭേദഗതികള് സ്വീകരിച്ച ചരിത്രമാണ് നിയമസഭയ്ക്കുള്ളതെന്നും സതീശന് പറഞ്ഞു. ഒക്ടോബര് 7നാണ് സര്വകലാശാല ബില് സംബന്ധിച്ച സബ്ജ്ക്ട് കമ്മിറ്റി യോഗം ചേര്ന്നത്. എന്നാല് ബില് തയ്യാറാക്കി ഭേദഗതികള്ക്കായി സമാജികര്ക്ക് നല്കിയത് 25നാണ്. 26ന് ഉച്ചയ്ക്ക് 12ന് മുമ്ബ് ഭേദഗതികളുണ്ടെങ്കില് സമര്പ്പിക്കാന് സ്പീക്കര് നിര്ദ്ദേശിച്ചു. 25ന് സഭ തീര്ന്നത് രാത്രിയാണ്. 26ന് രാവിലെ 9ന് സഭ വീണ്ടും ചേര്ന്നു. ഇൗ സാഹചര്യത്തില് ഭേദഗതികള് സമര്പ്പിക്കാന് കൂടുതല് സമയം സമാജികര് തേടിയെങ്കിലും രണ്ടുമണിക്കൂര് കൂടിയേ തരാനാവുകയുള്ളുവെന്ന് സ്പീക്കര് അറിയിച്ചു. എന്നാല് ഇൗ സമയത്തിനുള്ളില് നല്കിയ ഭേദഗതികള് പോലും പരിഗണിക്കപ്പെട്ടില്ലെന്ന് പ്രതിപക്ഷം ആരോപിച്ചു. സാധാരണ എത്ര തിരക്കുപിടിച്ച് ബില് കൊണ്ടുവന്നാലും അംഗങ്ങള്ക്ക് ഭേദഗതികള് സമര്പ്പിക്കാന് ഒരു പൂര്ണ ദിവസം നല്കാറുള്ളതാണ് കീഴ്വഴക്കമെന്നും പ്രതിപക്ഷാംഗങ്ങള് പറഞ്ഞു.